Kim Edberg Andersen (DD), 2024-05-16:
Tak for det, formand.
Jeg er blevet kaldt mange ting fra talerstolen, men jeg er alligevel aldrig blevet skudt i skoene, at jeg som udgangspunkt er enten for dum eller for doven til at gide at læse og passe mit arbejde.
Jeg er alligevel noget imponeret over, at Venstre vælger så arrogant en måde at gå til det her på, for virkeligheden er jo dybest set, at vi har en regering, som siger: Vi har undersøgt det hele, vi har styr på alle rubrikkerne – det eneste, vi ikke gider, er at fortælle det til folketingspolitikerne.
Det er jo dybest det, regeringen siger.
Ministerier har tusindvis af mennesker til at hjælpe sig, hvis de nu skulle være for dumme, for dovne eller for ordblinde eller noget, som vi andre tilsyneladende er, når vi ikke er kloge nok til at være i regering, men alligevel har man ikke selvindsigten til at sige, at dem, der har mest magt, skal være mest ydmyge.
Og dem, der har mest magt, er nu engang dem, der har talt til 90 og sat sig i ministerbilerne.
Jeg synes, man mangler enormt meget ydmyghed over for selve processen og demokratiet, når man ikke engang gider gøre noget så simpelt som at sætte et kryds – det var rigeligt at gøre det, fik jeg at vide – i noget, hvor man allerede har lavet arbejdet.
Jeg synes, jeg har budt ind.
Jeg bliver bare nødt til at sige, at når det går hurtigt – og det gør det nogle gange, for sjovt nok får vi det hele i pakker herinde – så er de skemaer en kæmpe hjælp.
Jeg har som udgangspunkt tillid til ministre og embedsfolk, så jeg føler mig rigtig tryg ved det, når de skriver, at noget ikke har nogen indvirkning på stat, amter og kommuner, så hvorfor ikke sætte et kryds ved, at det her ikke har nogen indvirkning på retssikkerheden for virksomhederne?
Det er jo super nemt, medmindre man har noget at skjule.
Hvis vi skal til at skyde, så lad os da skyde.
Vi så jo under corona, at der var nogle eksempler, hvor en regering som en tyv i natten fjernede noget retssikkerhed i forhold til erstatning ved tab med de indgreb, der blev lavet herindefra, og hvor alle de her toptunede politikere læste det hele til bunds.
De fjernede retssikkerheden med et pennestrøg.
Der var åbenbart også nogle herinde, der var for dumme, for dovne eller for ordblinde dengang.
Det, jeg siger, er, at jeg synes, at man skal holde sig for god til det der.
Jeg synes, at mine kollegaer gør det godt, og jeg ved, at nogle af dem er ordblinde og kæmper sig igennem tingene herinde.
Vi er her for at repræsentere helt almindelige danskere; vi er her ikke for at repræsentere folk, der har høje længerevarende uddannelser, som er født og opvokset i et ungdomsparti og kan tingene ud og ind.
Vi er her som almindelige mennesker, der læner os op ad den viden, som ministre og embedsfolk giver os.
Og jeg synes, at det her forslag om at inkludere en vurdering af retssikkerheden er det mest logiske forslag, vi har hørt længe.
Retssikkerheden er da lige så vigtig som grøn omstilling, eller hvorvidt noget strider mod noget ude i kommunerne.
Selvfølgelig er det dét.
Danmarksdemokraterne kommer med stor glæde til at stemme for Mona Juuls forslag, og jeg kan garantere Mona Juul, at hvis hun bare lige gider minde mig om det, hver eneste gang der skal behandles et lovforslag herinde, så skriver vi bare vores spørgsmål ned lige inden behandlingen, og så stiller vi os op og bruger 3 minutter begge to ved hvert eneste lovforslag, og så får vi svaret fra ministeren fra talerstolen.
Så er han fri for at sætte det kryds.
Og vores ministre er jo rare mennesker, så de har nok også tid til at bruge de 10 minutter på at svare, hver eneste gang et lovforslag bliver behandlet.
Danmarksdemokraterne kommer i hvert fald til at støtte forslaget.